Temeljem Odluke o raspisivanju javnog poziva za financiranje projekata međunarodne razvojne suradnje organizacija civilnog društva KLASA: 302-01/22-01/49, URBROJ: 521-VIII-03-22-1 od 31. listopada 2022. godine, Ministarstvo vanjskih i europskih poslova Republike Hrvatske raspisuje



**JAVNI POZIV**

**ZA FINANCIRANJE**

**PROJEKATA MEĐUNARODNE RAZVOJNE SURADNJE ORGANIZACIJA CIVILNOG DRUŠTVA**

**I.**

Pravo podnošenja projektnih prijava na Javni poziv za financiranje projekata međunarodne razvojne suradnje organizacija civilnog društva (dalje u tekstu: Javni poziv) imaju organizacije civilnog društva registrirane u Republici Hrvatskoj s djelatnostima na području međunarodne razvojne i humanitarne suradnje.

Projektni prijedlozi organizacija civilnog društva iz stavka 1. moraju za cilj imati promicanje vrijednosti i načela razvojne i humanitarne suradnje u Ukrajini, Bosni i Hercegovini, Crnoj Gori, Republici Srbiji, Republici Sjevernoj Makedoniji, Republici Albaniji i/ili Republici Kosovu, sukladno Zakonu o razvojnoj suradnji i humanitarnoj pomoći inozemstvu („Narodne novine“, broj 146/08), te biti u skladu s uvjetima ovog Javnog poziva.

**II.**

Financijska sredstva namijenjena financiranju projekata iz točke I. iznose 3.000.000,00 kuna (398.168,50 eura[[1]](#footnote-1)). Najmanji iznos financijskih sredstava koji može biti dodijeljen po pojedinom projektu je 200.000,00 kuna (26.544,26 eura), a najveći iznos 500.000,00 kuna (66.361,40 eura).

Ministarstvo vanjskih i europskih poslova (dalje u tekstu: Ministarstvo) nije u obvezi utrošiti cjelokupan iznos sredstava iz prethodnog stavka namijenjen financiranju aktivnosti ovog Javnog poziva.

**III.**

Uvjeti, kriteriji i postupci za prijavu i dodjelu sredstava za financiranje projekata međunarodne razvojne suradnje propisani su Uputama za prijavitelje i pripadajućim obrascima (dalje u tekstu: natječajna dokumentacija) i objavljeni su na javnim internetskim stranicama Ministarstva ([Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625).

**IV.**

Javni poziv otvoren je za prijavu nekomercijalnih projekata koji imaju za cilj ostvariti konkretne rezultate na planu tematskih i posebnih ciljeva ovog Javnog poziva, te doprinijeti međunarodnoj prepoznatljivosti Republike Hrvatske na području međunarodne razvojne i humanitarne suradnje.

Aktivnosti projektnih prijedloga moraju se provoditi na području Ukrajine ili Bosne i Hercegovine ili Crne Gore ili Republike Srbije ili Republike Sjeverne Makedonije ili Republike Albanije ili Republike Kosova, odnosno, na području više navedenih država, te podredno i na području Republike Hrvatske sukladno projektnom prijedlogu i u omjeru koji je propisan Uputama za prijavitelje.

Aktivnosti projektnih prijedloga moraju se provoditi na području najmanje jednog tematskog prioriteta Javnog poziva. Obuhvaćanje jednog ili više tematskih i posebnih ciljeva Javnog poziva kriteriji su za dodatno vrednovanje projektnog prijedloga.

Tematski ciljevi Javnog poziva su:

* Prijenos iskustava iz poslijeratne obnove i demokratske tranzicije, potpora žrtvama oružanih sukoba;
* Aktivnosti na planu protuminskog djelovanja, posebno edukacije i jačanje svijesti o opasnostima od mina, rad sa žrtvama mina i posebno ugroženim osobama, uz jačanje poveznice humanitarno-razvojno-mirovnog djelovanja;
* Jačanje institucija, partnerskih vladinih i nevladinih organizacija, posebno na području institucionalnog razvoja, vladavine prava, suzbijanja korupcije, reformskih procesa i ljudskih prava;
* Jačanje kapaciteta za održivi gospodarski razvoj, zaštitu okoliša i zelenu tranziciju, poticanje povoljnog poslovnog okruženja, jačanje malog i srednjeg poduzetništva;
* Jačanje uloge žena, ravnopravnost spolova, djeca i mladi.

Posebni ciljevi Javnog poziva su:

* Osnaživanje kapaciteta i umrežavanje nacionalnih organizacija civilnog društva u području međunarodne razvojne suradnje;
* Promicanje prioriteta i vidljivosti Republike Hrvatske na području međunarodne razvojne suradnje.

**V.**

Rok za podnošenje projektnih prijava je **30. studenoga 2022. godine**.

Prijave se podnose pod uvjetima i na način propisan Uputama za prijavitelje i natječajnoj dokumentaciji dostupnoj na javnim internetskim stranicama Ministarstva ([Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625).

Prijave se podnose isključivo preporučenom poštanskom pošiljkom na adresu Ministarstva vanjskih i europskih poslova, Trg Nikole Šubića Zrinskog 7-8, 10000 Zagreb. Na vanjskom dijelu omotnice potrebno je istaknuti puni naziv i adresu prijavitelja s napomenom “NE OTVARATI - Javni poziv za financiranje projekata međunarodne razvojne suradnje“.

Prijave poslane nakon roka za podnošenje prijava, nepravilno označene prijave ili podnesene na način suprotan Uputama za prijavitelje i uvjetima Javnog poziva, neće se razmatrati, odnosno, bit će odbačene.

**VI.**

Postupak administrativne provjere projektnih prijava, procjene kvalitete projektnih prijedloga, dostava dodatne dokumentacije i pojašnjenja, donošenje odluke o financiranju, ugovaranje, podnošenje prigovora, postupanje s dokumentacijom kao i indikativni kalendar provedbe Javnog poziva, opisani su u Uputama za prijavitelje.

**VII.**

Rezultati Javnog poziva s podacima o prijaviteljima i projektima za koje su odobrena financijska sredstva objavit će se na javnim internetskim stranicama Ministarstva ([Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625) u roku od osam (8) radnih dana od donošenja odluke o financiranju.

Ministarstvo će sklopiti s uspješnim prijaviteljima ugovore o dodjeli financijskih sredstava u roku šezdeset (60) dana od donošenja odluke o financiranju.

**VIII.**

Pitanja vezana uz Javni poziv mogu se postaviti isključivo elektroničkim putem, slanjem upita na adresu elektroničke pošte programi.suradnje@mvep.hr, najkasnije **do 23. studenoga 2022. godine.** Odgovori na upite bit će dostavljeni izravno na elektroničke adrese s kojih su poslani. Ministarstvo nema obvezu odgovoriti na pitanja postavljena nakon isteka roka za slanje upita.

Objedinjeni pregled odgovora na postavljana pitanja objavit će se na javnim internetskim stranicama Ministarstva [Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625), najkasnije **do 28. studenoga 2022. godine.**

U svrhu osiguranja ravnopravnosti svih prijavitelja, Ministarstvo ne može davati podatke o prijaviteljima, partnerima ili mišljenja o prihvatljivosti prijavitelja, partnera, aktivnosti ili troškova navedenim u projektnim prijavama.

**IX.**

Ministarstvo zadržava pravo izmijeniti i dopuniti Javni poziv i natječajnu dokumentaciju prije roka za dostavu projektnih prijava. U tom slučaju sve izmjene i dopune objavit će se na javnim internetskim stranicama Ministarstva ([Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625).

Ministarstvo zadržava pravo bez posebnog obrazloženja izmijeniti ili poništiti Javni poziv u cijelosti ili djelomično u svakoj njegovoj fazi, uključujući nakon isteka roka za dostavu projektnih prijava, kao i ne prihvatiti niti jednu pristiglu projektnu prijavu, o čemu će obavijestiti sve prijavitelje u pisanom obliku. Obavijest će u ovom smislu biti javno objavljena na javnim internetskim stranicama Ministarstva ([Ministarstvo vanjskih i europskih poslova RH - Natječaji (gov.hr)](https://mvep.gov.hr/ministarstvo/natjecaji/9625).

**X.**

Ministarstvo će u suradnji s korisnicima financijskih sredstava, a u cilju poštivanja načela transparentnosti trošenja proračunskog novca i mjerenja vrijednosti ostvarenih rezultata odobrenih projekata, pratiti provedbu ugovorenih projekata u skladu s mjerodavnim propisima, internim aktima i natječajnom dokumentacijom.

KLASA: 302-01/22-01/49

URBROJ: 521-VIII-03-22-2

Zagreb, 31. listopada 2022.

1. Srednji tečaj EUR 7,5345 [↑](#footnote-ref-1)